Suvestinė redakcija nuo 2024-11-29

Įsakymas paskelbtas: TAR 2020-07-01, i. k. 2020-14723

Nauja redakcija nuo 2024-11-29:

Nr. V-153, 2024-11-08, paskelbta TAR 2024-11-28, i. k. 2024-20769

VYRIAUSYBĖS KANCLERIS

ĮSAKYMAS

DĖL LIETUVOS NACIONALINĖS UNESCO KOMISIJOS SEKRETORIATO NUOSTATŲ PATVIRTINIMO

2020 m. birželio 30 d. Nr. V-135

Vilnius

Vadovaudamasis Lietuvos Respublikos biudžetinių įstaigų įstatymo 5 straipsnio 3 dalies 1 punktu ir Lietuvos Respublikos Vyriausybės 2020 m. gegužės 20 d. nutarimu Nr. 528 „Dėl biudžetinės įstaigos Lietuvos nacionalinės UNESCO komisijos sekretoriato savininko teisių ir pareigų įgyvendinimo“:

1. Tvirtinu Lietuvos nacionalinės UNESCO komisijos sekretoriato nuostatus (pridedama).

2. Įgalioju Lietuvos nacionalinės UNESCO komisijos sekretoriato generalinę sekretorę Miglę Mašanauskienę pasirašyti šiuo įsakymu patvirtintus nuostatus ir pateikti juos Juridinių asmenų registro tvarkytojui.

Vyriausybės kanclerio pirmasis pavaduotojas	Lukas Savickas

PATVIRTINTA

Vyriausybės kanclerio 2020 m.

birželio 30 d. įsakymu Nr. V-135

(Vyriausybės kanclerio 2024 m.

lapkričio 8 d. įsakymo Nr. V-153

redakcija)

LIETUVOS NACIONALINĖS UNESCO KOMISIJOS SEKRETORIATO NUOSTATAI

I SKYRIUS

BENDROSIOS NUOSTATOS

1. Lietuvos nacionalinės UNESCO (Jungtinių Tautų Švietimo, mokslo ir kultūros organizacija) komisijos (toliau – Nacionalinė komisija) sekretoriatas (toliau – Sekretoriatas) yra biudžetinė įstaiga, kurios paskirtis – aptarnauti Nacionalinės komisijos veiklą.

2. Sekretoriatas turi sąskaitas valstybės ižde ir finansų įstaigose, antspaudą su Lietuvos valstybės herbu ir savo pavadinimu. Sekretoriato juridinio asmens kodas – 188734151. Sekretoriato buveinė: Vilnius, Radvilų g. 6, LT-01129.

3. Sekretoriatas finansuojamas iš Lietuvos Respublikos valstybės biudžeto asignavimų ir kitų teisėtai gautų lėšų.

4. Sekretoriato savininkė – valstybė. Sekretoriato savininko teises ir pareigas įgyvendinanti institucija yra Lietuvos Respublikos Vyriausybės kanceliarija, kuri vykdo Lietuvos Respublikos biudžetinių įstaigų įstatyme jos, kaip savininkės, teises ir pareigas įgyvendinančios institucijos kompetencijai priskirtas funkcijas.

5. Sekretoriato vieši pranešimai ir kita informacija skelbiami Sekretoriato interneto svetainėje www.unesco.lt ir kitose visuomenės informavimo priemonėse.

6. Sekretoriato nuostatai keičiami Biudžetinių įstaigų įstatymo nustatyta tvarka.

II SKYRIUS

SEKRETORIATO VEIKLOS TIKSLAI IR FUNKCIJOS

7. Sekretoriato veiklos tikslas – aptarnauti Nacionalinę komisiją ir sudaryti administracines, organizacines bei technines sąlygas įgyvendinti Nacionalinės komisijos veiklos tikslus ir funkcijas, numatytus Lietuvos nacionalinės UNESCO komisijos nuostatuose, patvirtintuose Lietuvos Respublikos Vyriausybės 2003 m. birželio 17 d. nutarimu Nr. 772 „Dėl Lietuvos nacionalinės UNESCO komisijos nuostatų patvirtinimo“, (toliau – Nacionalinės komisijos nuostatai) kartu su Nacionaline komisija užtikrinti aktyvų Lietuvos Respublikos dalyvavimą UNESCO veikloje ir UNESCO konvencijų, rekomendacijų nuostatų, programų ir projektų tikslų įgyvendinimą Lietuvos Respublikoje.

8. Sekretoriatas, siekdamas nustatyto veiklos tikslo, atlieka šias funkcijas:

8.1. analizuoja, sistemina ir skleidžia informaciją apie UNESCO veiklą, UNESCO konvencijas, programas ir projektus, priimtus sprendimus, rekomendacijas ir konsultuoja nurodytais klausimais;

8.2. aptarnauja Nacionalinės komisijos, Nacionalinės komisijos Vykdomojo komiteto, UNESCO programų nacionalinių komitetų, laikinųjų komitetų (ad hoc komitetų) bei darbo grupių veiklą, koordinuoja Nacionalinės komisijos ir Nacionalinės komisijos Vykdomojo komiteto priimtų nutarimų įgyvendinimą;

8.3. vadovaudamasis Nacionalinės komisijos nuostatų 5 punktu, kompensuoja Nacionalinės komisijos narių važiavimo į Nacionalinės komisijos konferencijos ar Nacionalinės komisijos Vykdomojo komiteto posėdžius išlaidas ir apmoka Komisijos narių komandiruočių į užsienio valstybes (UNESCO Generalinės konferencijos, Vykdomosios tarybos, konvencijų tarpvyriausybinių komitetų sesijas ir kitus UNESCO renginius) išlaidas;

8.4. kartu su atsakingomis institucijomis, Nacionaline komisija, UNESCO programų nacionaliniais komitetais, nepriklausomais ekspertais atlieka UNESCO konvencijų ir rekomendacijų nuostatų, programų ir projektų įgyvendinimo Lietuvoje stebėseną, rengia ataskaitų projektus;

8.5. kartu su atsakingomis institucijomis, Nacionaline komisija, UNESCO programų nacionaliniais komitetais ir nepriklausomais ekspertais teikia pasiūlymus dėl Lietuvos Respublikos pozicijų UNESCO Generalinės konferencijos, Vykdomosios tarybos, konvencijų tarpvyriausybinių komitetų sesijose ir kituose UNESCO renginiuose;

8.6. teikia Vyriausybei ir valstybės ir savivaldybių institucijoms ir įstaigoms pasiūlymus ir ekspertines išvadas dėl valstybės politikos krypčių ir prioritetų UNESCO veikloje ir valstybės ir savivaldybių institucijų ir įstaigų veiksmų koordinavimo bei su UNESCO veikla susijusių priemonių įtraukimo į Vyriausybės rengiamus strateginio planavimo dokumentus;

8.7. kartu su atsakingomis institucijomis, Nacionaline komisija, Nuolatine atstovybe prie UNESCO, UNESCO programų nacionaliniais komitetais ir nepriklausomais ekspertais rengia informaciją apie Lietuvoje įgyvendinamas programas, projektus ir kitais klausimais, susijusiais su valstybės politika UNESCO kompetencijos srityse bei Lietuvos naryste UNESCO, ir koordinuoja jos teikimą UNESCO;

8.8. kartu su valstybės ir savivaldybių institucijomis ir įstaigomis įgyvendina specialiąsias UNESCO programas: programą „Pasaulio atmintis“, programą „Žmogus ir biosfera“, UNESCO asocijuotųjų mokyklų programą, UNESCO klubų programą, UNITWIN / UNESCO katedrų programą ir kitas programas;

8.9. organizuoja ir koordinuoja Lietuvos paraiškų UNESCO skelbiamiems apdovanojimams, konkursams, minimoms sukaktims, UNESCO programų sąrašams ir registrams, UNESCO tarpvyriausybiniams ir tarptautiniams komitetams rengimą ir teikimą;

8.10. rengia Nacionalinės komisijos (Nacionalinės komisijos konferencijos, Nacionalinės komisijos Vykdomojo komiteto) sprendimų projektus, taip pat tvarko, apskaito ir saugo kitus Nacionalinės komisijos (Nacionalinės komisijos konferencijos, Nacionalinės komisijos Vykdomojo komiteto) veiklos dokumentus;

8.11. rengia Sekretoriato metinį veiklos planą, Sekretoriato metinę veiklos ataskaitą ir teikia Vyriausybės kancleriui;

8.12. derina UNESCO sekretoriatui teikiamus su UNESCO veikla susijusius dokumentų projektus;

8.13. rengia ir įgyvendina leidybos ir kitus su UNESCO misija ir tikslais susijusius projektus, organizuoja su UNESCO veiklos viešinimu Lietuvoje ir kitose valstybėse susijusius renginius;

8.14. bendradarbiauja su UNESCO sekretoriatu, užsienio valstybių nacionalinėmis komisijomis ir ekspertais, Lietuvos Respublikos valstybės ir savivaldybių institucijomis ir įstaigomis, nevyriausybinėmis organizacijomis, pilietine visuomene, UNESCO geros valios ambasadoriais, UNESCO asocijuotomis mokyklomis, UNITWIN / UNESCO katedromis, UNESCO programų nacionaliniais komitetais;

8.15. atlieka kitas teisės aktuose nustatytas funkcijas.

III SKYRIUS

SEKRETORIATO TEISĖS

9. Sekretoriatas, atlikdamas nustatytas funkcijas, pagal kompetenciją turi teisę:

9.1. suderinęs su Nacionaline komisija, atstovauti Nacionalinei komisijai įgyvendinant Sekretoriato metiniame veiklos plane numatytus renginius ir veiklas;

9.2. gauti paramą Lietuvos Respublikos labdaros ir paramos įstatymo nustatyta tvarka;

9.3. atlikdamas savo funkcijas, prašyti informacijos ir ją gauti iš atsakingų institucijų, kitų valstybės ir savivaldybių institucijų ir įstaigų, taip pat nevyriausybinių organizacijų, veikiančių UNESCO kompetencijos srityse;

9.4. teisės aktų nustatyta tvarka sudaryti sutartis ir prisiimti įsipareigojimus;

9.5. pasitelkti valstybės ir savivaldybių institucijų ir įstaigų, kitų įstaigų ir organizacijų atstovus sprendžiamoms problemoms nagrinėti, suderinus su tų institucijų, įstaigų ar organizacijų vadovais, sudaryti komisijas ar darbo grupes, reikalingas Nacionalinės komisijos ir Sekretoriato funkcijoms atlikti.

IV SKYRIUS

SEKRETORIATO VEIKLOS ORGANIZAVIMAS

10. Sekretoriato veikla organizuojama vadovaujantis Vyriausybės kanclerio patvirtintu Sekretoriato metiniu veiklos planu, rengiamu Lietuvos Respublikos strateginio valdymo įstatymo ir jo įgyvendinamųjų teisės aktų nustatyta tvarka.

11. Sekretoriatui vadovauja generalinis sekretorius, kuris priimamas į pareigas ir atleidžiamas iš jų Biudžetinių įstaigų įstatymo nustatyta tvarka.

12. Generalinis sekretorius:

12.1. organizuoja Sekretoriato darbą, sprendžia Sekretoriato kompetencijai priskirtus klausimus ir atsako už Sekretoriatui nustatyto veiklos tikslo pasiekimą ir tinkamą pavestų funkcijų atlikimą;

12.2. atstovauja Sekretoriatui;

12.3. užtikrina, kad Sekretoriato veikloje būtų laikomasi įstatymų, kitų teisės aktų ir Sekretoriato nuostatų;

12.4. užtikrina, kad būtų parengtas Sekretoriato metinis veiklos planas bei metinė veiklos ataskaita, pristato juos Nacionalinės komisijos konferencijose ir, Nacionalinei komisijai pritarus, teikia Vyriausybės kanceliarijai;

12.5. organizuoja Sekretoriato finansinę apskaitą pagal Lietuvos Respublikos finansinės apskaitos įstatymą;

12.6. užtikrina racionalų ir taupų lėšų bei turto naudojimą, veiksmingos Sekretoriato vidaus kontrolės sistemos sukūrimą, jos veikimą ir tobulinimą;

12.7. priima įsakymus Sekretoriato veiklos klausimais ir tikrina, kaip jie vykdomi;

12.8. tvirtina Sekretoriato struktūrą ir darbuotojų, dirbančių pagal darbo sutartis,
(toliau – Sekretoriato darbuotojai) pareigybių sąrašą, pareigybių aprašymus, kitus vidaus administravimo dokumentus;

12.9. teisės aktų nustatyta tvarka priima į pareigas ir atleidžia iš jų Sekretoriato darbuotojus, vertina jų veiklą, juos skatina, skiria jiems pašalpas, priima sprendimus dėl Sekretoriato darbuotojų darbo pareigų pažeidimo, suteikia atostogas, priima sprendimus dėl jų siuntimo į komandiruotes, vykdo kitus darbdavio įgaliojimus personalo valdymo srityje;

12.10. nustato Sekretoriato darbuotojų darbo apmokėjimo sistemą, jeigu Sekretoriate nėra sudaryta kolektyvinė sutartis;

12.11. atlieka kitas savo pareigybės aprašyme ir teisės aktuose nustatytas funkcijas.

13. Generalinis sekretorius yra tiesiogiai pavaldus ir atskaitingas Vyriausybės kancleriui.

14. Jei generalinio sekretoriaus laikinai nėra, jo funkcijas atlieka generalinio sekretoriaus paskirtas Sekretoriato darbuotojas.

15. Sekretoriato vidaus auditą atlieka Vyriausybės kanceliarijos Vidaus audito tarnyba.

V SKYRIUS

BAIGIAMOSIOS NUOSTATOS

16. Sekretoriatas reorganizuojamas, pertvarkomas ar likviduojamas Lietuvos Respublikos civilinio kodekso, Lietuvos Respublikos Vyriausybės įstatymo ir Biudžetinių įstaigų įstatymo nustatyta tvarka.

_________________

Pakeitimai:

1.

Lietuvos Respublikos Vyriausybės kanceliarija, Įsakymas

Nr. V-153, 2024-11-08, paskelbta TAR 2024-11-28, i. k. 2024-20769

Dėl Vyriausybės kanclerio 2020 m. birželio 30 d. įsakymo Nr. V-135 „Dėl Lietuvos nacionalinės UNESCO komisijos sekretoriato nuostatų patvirtinimo“ pakeitimo